**Europos paveldo dienos Panevėžyje 2025: architektūriniai pasakojimai bei atgyjantys pastatai**

Rugsėjo 18–26 dienomis visoje Europoje vyksiančios Europos paveldo dienos šiemet kviečia miestus kalbėti tema „Architektūrinis paveldas: langas į praeitį, durys į ateitį“. Į šį renginių tinklą įsijungia ir Panevėžys, pasiūlydamas savaitę, kupiną ekskursijų, edukacijų, paskaitų ir meninių patirčių.

Renginių ciklą Panevėžyje organizuoja Panevėžio plėtros agentūra „Panevėžys NOW“, Panevėžio kraštotyros muziejus, Gabrielės Petkevičaitės-Bitės viešoji biblioteka bei Panevėžio miesto savivaldybė.

„Dažnai architektūrinį paveldą suprantame kaip gražius pastatus ar fasadus. Bet juk tai ir pasakojimai apie žmones, jų darbus, svajones bei bendruomenę, kurią formavo erdvės. Europos paveldo dienos yra puiki proga pamatyti, kad Panevėžys turi daug daugiau nei iš pirmo žvilgsnio atrodo – jo pramonės paveldas, modernizmo architektūra ir kultūrinės erdvės šiandien tampa ne tik miesto istorijos, bet ir ateities dalimi,“ – sako Panevėžio miesto savivaldybės teritorijų planavimo ir architektūros skyriaus vyriausioji specialistė Loreta Paškevičienė.

**Išskirtinės ekskursijos**

Europos paveldo dienų savaitę Panevėžys kvies į nemokamas ekskursijas, kurios atvers įvairius miesto sluoksnius. Pasivaikščiojimas „Respublikos gatvė“ atskleis, kaip ši istorinė gatvė pasakoja apie miesto visuomenės ir kultūros raidą – čia telkėsi bankai, paštas, teatrai, knygynai. Kranto gatvė primins laikus, kai Nevėžio pakrantėje virė gamyba, veikė dirbtuvės, fabrikai ir smulkūs amatininkai, o jų urbanistinis palikimas išlikęs iki šiol. Ekskursija „Pirmoji spaustuvė Panevėžyje“ nuves į poligrafijos pradžią mieste, kuri atskleis, kaip spausdintas žodis keitė visuomenę.

Pramonės paveldo liniją papildys pažintis su buvusiu Panevėžio cukraus fabriku – ekskursijoje „Ką pasakoja Panevėžio cukraus fabriko sienos“ bus galima sužinoti ne tik apie gamybos procesus ar darbuotojų kasdienybę, bet ir apie architektūrinius sprendimus, kurie šiandien vertinami kaip inžinerinis paveldas.

„Šių metų programa Panevėžyje labai įvairi – nuo pasivaikščiojimų miesto gatvėmis iki pažinties su pramonės architektūra ar kultūros palikimu. Ekskursijose atrasime ir žmones, ir pastatus, ir istorijas, kurios padeda suprasti, kuo gyveno miestas praeityje ir kaip tai siejasi su dabartimi. Tad susiplanuoti kelionę į Panevėžį ir skirti laiko Europos paveldo dienų programai bus tikrai verta,“ – sako „Panevėžys NOW“ vyriausioji turizmo projektų vadovė Vilanda Reikalienė.

**Juozo Miltinio atmintis**

Panevėžys neatsiejamas nuo legendinio režisieriaus Juozo Miltinio. Europos paveldo dienų metu bus galima leistis į ekskursiją „Juozo Miltinio gyvenimas ir teatras“. Ji ves lankytojus nuo memorialinio režisieriaus buto Algirdo gatvėje, kuriame dar juntama autentiška jo buitis, iki miesto simbolio – dramos teatro. Tai kelionė, primenanti, kad teatras čia buvo ne tik meno židinys, bet ir architektūrinis miesto identiteto pamatas.

Šią temą papildys meninė šviesų instaliacija senajame teatre (Respublikos gatvėje 77.) Pastato langai visą savaitę virs mažomis scenomis, kuriose šviesa primins apie teatro architektūrą ir Juozo Miltinio palikimą.

**Pažinti miestą iš vidaus: edukacijos ir paskaita**

Europos paveldo dienos Panevėžyje kviečia ne tik pasivaikščioti gatvėmis, bet ir giliau panirti į miesto istoriją. Edukacinėje programoje „Apie Panevėžį ir jo žmones“ dalyviai atras seniausius miesto pastatus, tarp jų – Moigių namų kompleksą, bei išgirs legendas, siekiančias pirmąjį Panevėžio paminėjimą 1503-iaisiais.

Vaikams skirta edukacija „Šiandien aš – architektas (-ė)“ suteiks galimybę pažvelgti į miestą kūrybiškai. Jaunieji dalyviai pažins architektūros stilius ir patys kurs savo viziją, statydami bei konstruodami. Tai būdas parodyti, kad miesto ateitis gimsta iš dabarties kūrybiškumo.

Šias patirtis papildys akademinis žvilgsnis – prof. dr. Marijos Drėmaitės paskaita „Saldi pramonė: Panevėžio cukraus fabrikas ir architektas Arno Funkas“. Joje bus analizuojama tarpukario pramonės plėtra, architektų vaidmuo modernizacijos procese ir Panevėžio cukraus fabriko vieta Europos modernizmo kontekste.

**Atrasti miestą iš naujo**

Europos paveldo dienos Panevėžyje – tai savaitė, kai miestas atsiveria naujai, kviesdamas pažinti jo istorijas, architektūrą ir žmones bei atrasti sąsajų tarp praeities ir dabarties.

Paveldas išlieka gyvas tol, kol domimės, lankomės ir dalijamės – todėl kviečiame miestiečius ir svečius drauge patirti Panevėžį kitu kampu.

Visą Europos paveldo dienų programą ir registracijas į veiklas rasite [čia](https://www.facebook.com/events/2773733449628130?locale=lt_LT).

*Europos paveldo dienų renginiai iš dalies finansuojami Panevėžio miesto savivaldybės lėšomis*

*Informacija: Panevėžio plėtros agentūra „Panevėžys NOW“*